अटल के अंतिम संस्कार स्थल को आमजन के लिए खोला, लोग परिवार संग पहुंच टेक रहे मत्था

नई दिल्ली. राष्ट्रीय स्मृति स्थल में 17 अगस्त की शाम 4:55 बजे जहां पूर्व प्रधानमंत्री का अंतिम संस्कार हुआ था, वो जगह आमजन के लिए खोल दी गई है। वहां बच्चे, बूढ़े और जवान एकसाथ संस्कार स्थल की परिक्रमा करने आ रहे हैं।

माता-पिता बच्चे को वो जगह दिखा रहे हैं और के बारे में बता भी रहे हैं। शास्त्री नगर से विनोद खंडेलवाल बेटों निश्चय और निश्चित के साथ पहुंचे। उन्होंने कहा कि इन्हें अटलजी के विषय में बताएंगे, संस्कार देंगे तभी तो अच्छे रास्ते पर आगे बढ़ेंगे। दोनों बच्चों ने संस्कार स्थल पर मत्था टेका। बिहार के भागलपुर से आईं सपना घोष ने बताया कि इलाज के लिए एम्स आई थी। उसी दिन पूर्व प्रधानमंत्री का निधन हुआ। पारिवारिक जुड़ाव था। उस दिन अंतिम यात्रा में शामिल नहीं हो सकी तो श्रद्धांजलि देने राष्ट्रीय स्मृति पर आ गई। लोनी से आए सत्यम ने बताया कि वह चांदनी चौक में एक दुकान पर काम करते हैं। अंतिम यात्रा वाले दिन दुकान मालिक ने आने नहीं दिया तो रविवार को छुट्टी के कारण ट्रेन से अटल बिहारी वाजपेयी के संस्कार स्थल पर मत्था टेकने आया। इनके अलावा संस्कार स्थल पर राजघाट के बाद आने वालों की अच्छी संख्या था। राष्ट्रीय स्मृति में तैनात सुरक्षा कर्मी ने बताया कि रविवार को जगह खोल दी गई है लेकिन आधा दर्जन से अधिक सुरक्षाकर्मी तैनात हैं।